*Sensorveiledning HLED 3003 Våren 2022*

**Oppgave 1:**

Det er mulig å relatere svaret til to av hovedtemaene på pensum: 1) betalingsmodeller og 2) tilknytningsform. Se nærmere forklaring nedenfor. I kurset (forelesning og seminar) har vi snakket mest om næringsdrift versus fastlønn for fastleger i tilknytting til det første temaet (betalingsmodeller). Derfor vil nok mange sette søkelys på det. Det er mulig å oppnå en god karakter ved å utelukkende relatere svaret til det ene eller andre temaet. For særlig gode besvarelser forventes det at kandidaten skiller mellom *betalingsmodell* og *tilknytningsform* i drøftelsen av mulige fordeler og ulemper ved å gå over fra *næringsdrift med aktivitetsbasert lønn* til *kommunal ansettelse med fastlønn.*

 **Betalingsmodeller – overgang fra aktivitetsbasert inntekt til fastlønn**

 Det forventes at kandidaten diskuterer hvordan en overgang fra aktivitetsbasert inntekt til fastlønn vil kunne virke inn på *produktivitet (kostnadseffektivitet), aktivitet/tilgjengelighet*, kvalitet og *kostander* i fastlegeordningen. Som et minimum må kandidaten redegjøre for prediksjonene fra standardteori om insentiveffekter. For eksempel: Produktiviteten vil trolig reduseres ved en overgang til fastlønn, følgelig må antall fastleger økes *dersom* man ønsker å opprettholde det samme nivået (aktivitet/tilgjengelighet) på tjenestilbudet og det vil gi økte kostnader (med mindre lønnen reduseres). Samtidig vil man ved en overgang til fastlønn unngå mulige negative effekter av aktivitetsbasert inntektsmodeller, eks «cream skimming», tilbudsindusert etterspørsel og (mer generelt) risikoen for at økt produktivitet oppnås gjennom kutt i kvalitet (særlig for oppfølging av pasienter med kroniske lidelser og skrøpelige eldre). I en god besvarelse forventes det at antagelsene som ligger til grunn for teorien drøftes. For eksempel: Er det rimelig å anta at legene i stor grad motiveres av profitt? Det forventes også at kandidatene trekker inn referanser til empirisk studier om effektene av ulike betalingsmodeller. Blant artiklene som inngår på pensum er Brekke m.fl. (2020) «how does the type of remuneration affect physician behaviour?» særlig relevant. Videre må det gis pluss for kandidater som skiller mellom de ulike komponentene i lønnsmodellen for fastleger - basistilskudd (per-capita) og stykkpris (fee for service) – i diskusjonen om virkninger av ulike betalingsmodeller.

I kurset har vi gjennomgått prinsipal-agent teori på et relativt overordnet nivå. Dersom kandidatene klarer å trekke inn det på en meningsfull måte teller det positivt.

For særlig gode besvarelser forventes det at kandidaten diskuterer hvordan en overgang til fastlønn vil kunne virke inn på to forhold som er særlig aktuelle for fastlegeordningen i dag:

1. *Samhandling*: *mange kommuner sliter med å integrere fastlegene i de øvrige helse- og omsorgstjeneste - det finnes egne samhandlingstakster – men det er uklart om de passer like godt som for standard prosedyrer og konsultasjoner – følgelig kan det stilles spørsmål ved om takstsystemet (fee for service) er forenlig med målsettingen* om at fastlegen skal ha en sentral rolle som integrator i det norske helsesystemet? (det er ingen fasitsvar her - alle gode resonnementer bør premieres)
2. *Rekruttering*: mange kommuner sliter med å rekruttere og beholde fastleger – samtidig foretrekker mange unge leger fastlønn framfor næringsdrift – isolert sett med tanke på rekruttering, vil kommunene derfor kunne tjene på å åpne opp for at fastleger kan velge mellom fastlønn og næringsdrift – dette må igjen vurderes opp mot mulige negative effekter (eks redusert produktivitet) (Merk: Hvorvidt legene foretrekker fastlønn fordi de foretrekker kommunal ansettelse framfor næringsdrift eller fordi de har en aversjon mot aktivitetsbasert lønn er litt uklart.)

 **Tilknytningsform – overgang fra næringsdrift til kommunal ansettelse**

 Framfor å skrive om konsekvensene av å gå over fra aktivitetsbasert lønn til fastlønn, kan det hende at noen kandidater velger å diskutere mulige fordeler og ulemper ved å endre tilknytningsform fra *næringsdriftavtaler* til *kommunal ansettelse*. I så tilfelle forventes det at kandidatene drøfter mulige fordeler og ulemper ved å ansette fastlegen (organisasjon) versus det å inngå kontrakt med legene som selvstendig næringsdrivende (marked) i lys av relevant teori. I vurderingen av slike besvarelse gjelder langt på vei de samme kriteriene som for oppgave 2. Men her forventes det at kandidaten viser forståelse for at tilknytningsformen for fastleger, med langsiktige (tidsubestemte) kontrakter og administrativt satte priser, ligger langt unna en *ren markedsløsning* - slik det er tenkt i teorien til Williamson. Derfor er det stort pluss om kandidatene kritisk diskuterer i hvilken grad teorien hans er relevant/overførbar for den aktuelle problemstillingen.

For særlig gode besvarelser forventes det at kandidaten diskuterer hvordan en overgang fra næringsdrift til kommunal ansettelse vil kunne virke inn på *samhandling* mellom fastlegene og andre aktører. Mange kommuner sliter (som nevnt ovenfor) med å integrere fastlegene i de øvrige helse- og omsorgstjeneste. I en omfattende evaluering fra 2019 ble for eksempel fastlegeordningen omtalt som en «satellitt» i forhold til øvrige helse- og omsorgstjeneste. I kurset (seminar og forelesning) har vi snakket om at *tilknytningsform* muligens kan bidra til å forklare hvorfor kommunene sliter med å integrere fastlegene. For eksempel: Hvis kommunen hadde ansatt fastlegene framfor å inngå kontrakter med fastlegene, som selvstendig næringsdrivende, ville de fått andre kontroll- og styringsmuligheter. Det er ingen fasitsvar her og alle gode resonnementer må premieres.

Merk: Helt generell synsing om fordeler og ulemper ved ulike betalingsmodeller, uten forankring til teorien på pensum, vil ikke bli premiert her.

**Oppgave 2:**

Det forventes at kandidatene svarer med utgangspunkt i Williamson sin teori om transaksjonskostnadsanalyse. De må kunne redegjøre for det grunnleggende innholdet i teorien. (*To sentrale antagelser* - begrenset rasjonalitet og opportunisme, *tre kritiske dimensjoner* - usikkerhet/kompleksitet, transaksjonsspesifisitet og frekvens, og *generelt* vil det være slik at økt grad av usikkerhet/kompleksitet, transaksjonsspesifisitet og frekvens trekker i retning av det blir mer lønnsomt å produsere varer/tjenester selv (organisasjon) framfor å kjøpe fra andre (marked)). I en god besvarelse forventes det at teorien anvendes analytisk for å svare direkte på oppgaven. I praksis innebærer det at kandidatene må vurdere hvordan de ulike tjenestene (renovasjon, sykehjem, hjemmetjenester) kan karakteriseres i henhold til de kritiske dimensjonene i Williamson sin teori - usikkerhet/kompleksitet, transaksjonsspesifisitet og frekvens - og utfra det drøfte om tjenestene er egnet for konkurranseutsetting. I en god besvarelse forventes det at kandidaten drøfter om noen av tjenestene (renovasjon, sykehjem, hjemmetjenester), vurdert utfra en transaksjonskostnadsanalyselogikk, egner seg bedre for konkurranseutsetting enn andre. *Renovasjon* er tatt med som et alternativ for å skape et tydelig skille mellom de ulike tjenestene. For eksempel, er det nærliggende å anta at *renovasjonstjenester* scorer lavere på «kompleksitet» enn *sykehjem*. Det finnes ingen fasit for nøyaktig hvordan de ulike tjenestene scorer på de ulike dimensjonene. I vurderingen av besvarelsene må det legges mest vekt på at kandidaten viser forståelse av logikken i teorien og at de klarer å anvende teorien til å svare på oppgaven. En ren gjengivelse av teorien, slik den står beskrevet i tekstboka, vil i liten grad premieres.

I en god besvarelse forventes det at antagelsene som ligger til grunn for teorien drøftes. For eksempel: Er det rimelig å anta opportunistisk adferd? Teorien til Williamson er (i sin opprinnelige form) primært utviklet med tanke på private firmaer som opererer innenfor et konkurransemarked. Dette har vi snakket om i kurset, blant annet med referanse til Brown og Potoski (2003), og det er et stort pluss om kandidatene diskuterer i hvilken grad teorien er overførbar/relevant for å diskutere spørsmål om konkurranseutsetting av offentlig finansierte velferdstjenester i Norge. Videre forventes det at kandidatene trekker inn referanser til empirisk studier om effektene av å konkurranseutsette offentlig finansierte tjenester. Relevante kilder på pensum er Pettersen m. fl. (2018) og Bjøru m.fl., kap 3 (2019).

Merk: Helt generell synsing om fordeler og ulemper ved konkurranseutsetting, uten forankring til teorien på pensum, vil ikke bli premiert her.

**Generelt for oppgave 1 og 2 -**

Det finnes flere ulike innfallsvinkler til å svare på oppgavene. Alle gode resonnementer må premieres. Det viktigste vurderingskriteriet, er at kandidaten viser god forståelse og selvstendig vurderingsevne, særlig er det viktig at kandidaten klarer å relatere teorien på pensum til spørsmålene for oppgaven - framfor å bare gjengi teorien slik den står beskrevet i tekstboka. Ren gjengivelse av teori gir svært liten uttelling siden dette er en hjemmeeksamen.